b"\n_START_ARTICLE_\nMantra Gayatri\n_START_PARAGRAPH_\nEl mantra Gayatri (en s\xc3\xa0nscrit \xe0\xa4\x97\xe0\xa4\xbe\xe0\xa4\xaf\xe0\xa4\xa4\xe0\xa5\x8d\xe0\xa4\xb0\xe0\xa5\x80 g\xc4\x81yatr\xc4\xab) \xc3\xa9s un mantra molt reverenciat dins l'hinduisme que es basa en uns versos del Rigveda atribu\xc3\xafts al savi Vishvamitra. \xc3\x89s considerat el mantra m\xc3\xa9s sagrat dels Veda, els llibres ancestrals de l'hinduisme. Es pot interpretar com una invocaci\xc3\xb3 al deva Savitr, que \xc3\xa9s una de\xc3\xaftat solar. Es considera un himne solar i per aquesta ra\xc3\xb3 se sol recitar a l\xe2\x80\x99alba i durant la posta de sol. El nom del mantra prov\xc3\xa9 de la m\xc3\xa8trica dels seus versos, que s'anomena gayatri._NEWLINE_El mantra s'inicia amb la sil\xc2\xb7laba m\xc3\xa0gica Om. Segueix la f\xc3\xb3rmula m\xc3\xa0gica bh\xc5\xabr bhuva\xe1\xb8\xa5 sva\xe1\xb8\xa5, coneguda com a mah\xc4\x81vy\xc4\x81h\xe1\xb9\x9bti, i presa del vers X.14.16 del Rigveda. Seguidament venen els versos del Rigveda III.62.10."